b'\n_START_ARTICLE_\nAmerikos balsas\n_START_PARAGRAPH_\nAmerikos balsas (angl. Voice of America, VOA) \xe2\x80\x93 JAV radijo stotis, veikianti nuo 1942 m. vasario 24 d. Antrojo pasaulinio karo metu buvo transliuojamos laidos 27 kalbomis.\n_START_SECTION_\nLietuvi\xc5\xa1kos transliacijos\n_START_PARAGRAPH_\n53-ejus metus (1951\xe2\x80\x932004 m.) transliavo program\xc4\x85 ir lietuvi\xc5\xb3 kalba. Radijo laidos lietuvi\xc5\xb3 kalba prad\xc4\x97tos rengti 1951 m. vasario 16 d. i\xc5\xa1 Niujorko. Jas transliavo Kazys Grinius ir Povilas Julius Labanauskas. Laikinai joms vadovavo Juozas Bronius Lau\xc4\x8dka, nuo 1951 m. rugpj\xc5\xab\xc4\x8dio 2 d. tas pareigas per\xc4\x97m\xc4\x97 Konstantinas Rudaminas Jurg\xc4\x97la. I\xc5\xa1 prad\xc5\xbei\xc5\xb3 lietuvi\xc5\xa1kai programai skirta 15 min., 1952 m. gegu\xc5\xbe\xc4\x97s 15 d. lietuvi\xc5\xb3 padalinys \xc4\x97m\xc4\x97 transliuoti ir 15 min. laidas i\xc5\xa1 Europos, ten dirbo K. Grinius ir J. B. Lau\xc4\x8dka. _NEWLINE_Ilg\xc4\x85 laik\xc4\x85 redakcijai vadovavo Romas Sakadolskis, nuo 1995 m. \xe2\x80\x93 Linas Rimkus. Lietuvi\xc5\xa1kas laidas reng\xc4\x97 Jurgis Brad\xc5\xabnas, A. \xc4\x8cerneekis, Vytautas Dambrava, Antanas Dambri\xc5\xabnas, Konstantinas Jurg\xc4\x97la, Romas Kasparas, Alfonsas Petrutis, Jolanta Raslavi\xc4\x8di\xc5\xabt\xc4\x97, Antanas Vai\xc4\x8diulaitis, Virginija Vengrien\xc4\x97, Rimantas Kanapienis ir kiti._NEWLINE_\xe2\x80\x9eAmerikos balso\xe2\x80\x9c programa buvo svarbus informacijos \xc5\xa1altinis u\xc5\xbe gele\xc5\xbein\xc4\x97s u\xc5\xbedangos atsid\xc5\xabrusiai Lietuvai, prisid\xc4\x97jo ir prie \xc5\xa1alies demokratizavimo proces\xc5\xb3. Sovietme\xc4\x8diu buvo daromi \xc4\xafvair\xc5\xabs trukd\xc5\xbeiai, kad Lietuva negal\xc4\x97t\xc5\xb3 gird\xc4\x97ti \xe2\x80\x9eAmerikos balso\xe2\x80\x9c._NEWLINE_Lietuvai atgavus nepriklausomyb\xc4\x99 \xe2\x80\x9eAmerikos balso\xe2\x80\x9c laidos buvo retransliuojamos per Lietuvos radijo pirm\xc4\x85j\xc4\x85 program\xc4\x85 (30 min.) ir per radijo stot\xc4\xaf M-1 plius (10 min.). _NEWLINE_Pasibaigus \xc5\xa0altajam karui JAV Kongreso sprendimu buvo nutrauktas finansavimas laidoms kai kuriomis Ryt\xc5\xb3 Europos kalbomis. Paskutin\xc4\x97 \xe2\x80\x9eAmerikos balso\xe2\x80\x9c laida lietuvi\xc5\xb3 kalba transliuota 2004 m. vasario 27 d.\n_START_SECTION_\nVoice of America \xc5\xa1iandien\n_START_PARAGRAPH_\n\xc5\xa0iuo metu JAV finansuojama Voice of America transliuoja naujien\xc5\xb3, \xc5\xa1vie\xc4\x8diam\xc4\x85sias ir kult\xc5\xabros laidas apytiksliai 155 milijonams klausytoj\xc5\xb3. Be kit\xc5\xb3, transliuojamos laidos speciali\xc4\x85ja angl\xc5\xb3 kalba jos besimokantiems.\n_START_SECTION_\n\xe2\x80\x9eAmerikos balso\xe2\x80\x9c archyvai\n_START_PARAGRAPH_\n2007 m. gruod\xc5\xbeio 20 d. Lietuvos ambasada Va\xc5\xa1ingtone per\xc4\x97m\xc4\x97 24 d\xc4\x97\xc5\xbees \xc4\xafra\xc5\xa1\xc5\xb3 juost\xc5\xb3 lietuvi\xc5\xa1k\xc5\xb3 laid\xc5\xb3. \xc4\xaera\xc5\xa1ai perduoti Centriniam valstyb\xc4\x97s archyvui.'